﻿ © Cristian FLOCA, Liebling. Monografie arheologică, Bibliotheca Historica et Archaeologica, Ed. Excelsior Art, Timișoara, 2013, 589 pg., ISBN 978- 973-592-318-1 Drd. Alexandru HEGYI Universitatea de Vest Timișoara Departamentul de Geografie alexandruhegyi@gmail.com Lucrarea se înscrie unui nou curent, apărut ca o necesitate domi- nantă în cercetarea arheologică non- invazivă din România. Dacă până acum termenul de „periegheză siste- matică” trezea o serie de suspiciuni, și încă trezește, nejustificate de altfel, în rândul cercetătorilor, Cristian Floca vine cu rezultate spectaculoase și care intrigă în același timp. Această moda- litate de a „bate câmpii” într-un mod sistematic răstoarnă (fapt demonstrat deja) mare parte din supozițiile bazate pe o carență acută a cercetării arheo- logice bănățene, respectiv românești, considerând că metoda poate schimba drastic ipotezele vehiculate în litera- tura de specialitate, oriunde ar fi apli- cată. Cristian Floca face parte din noua generație de arheologi, fiind absolvent al Facultății de Istorie și al Masteratu- lui de Arheologie Interdisciplinară din cadrul Universității de Vest Timișoara. El a fost atras a arheologică de către lectorul universitar dr. †Liviu Măruia, luând în serios, chiar spre științ literalmente, crezul acestuia: discursul arheologic și istoric trebuie să pornească de la realitățile terenului. Până la demararea cercetării sale, în anul 2010, comuna Liebling era aproape necunoscută în literatura de specialitate. La jumătatea anului 2011, odată cu finali- zarea cercetării, harta hotarului comunal al localității avea să fie „colorată” cu cele 100 de puncte arheologice inedite, constituind așezări omenești și urme antropice, care acoperă toate epocile istorice, din Neolitic și până la sfârșitul Evului Mediu. Încă de la început trebuie să evidențiem faptul că lucrarea se adresează, în egală măsură, atât mediului academic cât și publicului larg. Pe lângă aceste două categorii, autorul se adre- sează și aparatului administrativ local, cartea fiind de impact în contextul dezvoltării tot mai rapide a localităților județului Timiș. Așadar, lucrarea este ș i un instrument administrativ. Nu 1 © în ultimul rând, scopul lucrării, așa cum afirmă și autorul, este de a proteja și conserva siturile arheologice, unele dintre ele expuse distrugerii survenite în cadrul lucrărilor edilitare. Formatul și limbajul cărții este unul atipic pentru o lucrare de specialitate. Pe conside- rentul că lucrarea se adresează, într-o mare măsură, publicului larg, care nu deține, de cele mai multe ori, cunoștințele tehnice, metodologice și terminologice specifice arheologiei, lucrarea debutează printr-un capitol dedicat noțiunilor. Astfel, autorul propune un mic glosar unde cititorul neavizat descoperă sensul unor termeni și contextualizarea lor, precum: tipurile de ardere și tipuri de decor ale ceramicii, definiția epocilor istorice și încadrarea lor cronologică etc. După o scurtă introducere, cititorului îi este prezentat un scurt istoric al cercetării arheologice derulate de-a lungul timpului în hotarul localității Liebling. De aici aflăm că pri- mele cercetări arheologice au avut loc abia în anul 1980, când trei arheologi amatori descoperă tell-ul, cunoscut în literatura de specialitate, Unip-La Vișini. Alte cercetări arheologice au fost i Doina Benea, în contextul efec- efectuate în anul 1987, de către profesorii Adrian Bejan ș tuării unor lucrării de hidroameliorație, care au scos la suprafață material arheologic datat în secolele II-IV d. Hr. Autorul, prin pasiunea pentru geografie, dedică un capitol (II) mediului geografic spe- cific zonei joase a câmpiei Timișului și a contactului acesteia cu zona câmpiei înalte, anali- zând progresiv dinamica reliefului pe baza hărților istorice. Capitolul este un adevărat studiu de geografie istorică, care prezintă cu acuratețe elementele de geomorfologie, până la inter- pretarea acestora într-o manieră speculativă. Tot aici sunt prezentate caracteristicile reliefului, solului și resursele naturale din această zonă. Localitatea Liebling se află situată în partea central sudică a județului Timiș, la 19 km de Gătaia (N-NV), 19 km de Buziaș (V-SV) și la 20 km față de Timișoara (S-SE) (p. 26). Limitele arealului supus cercetării perieghetice sunt definite după cum urmează (pp. 28-29): - în nord de o linie dreaptă (4,3 km) care delimitează hotarul localității Liebling de cel al Unipului. - în est, o linie cu lungimea de 16 km delimitează hotarul Lieblingului de cel al comu- nei Sacoșul Turcesc și al satului Cerna. - în sud, pe o lungime de 2,71 km se face delimitarea între Liebling și comunele Tormac și Voiteg. - în vest, lungimea linie care delimitează hotarul Lieblingului de cel al comunelor Jebel și Pădureni măsoară doar 300 m. Din punct de vedere geografic, hotarul localității în discuție se suprapune peste două unități geomorfologice, Câmpia joasă a Timișului, respectiv Câmpia Gătaia (parte din Câmpia înaltă a Bârzavei) (pp. 29-30). În concepția autorului analiza formelor de relief constituie o componentă esențială în cadrul unei cercetări de suprafață care vizează relaționarea descoperirilor arheologice cu mediul înconjurător. Pornind de la această afirmație, analiza reliefului suprapus de hotarul localității Liebling se transformă într-o analiză meticuloasă a microzonelor, autorul prezen- tând, în parte, fiecare sector al perimetrului delimitat de cercetarea sa (pp. 31-39). Același tip de analiză detaliată este propusă și pentru hidrografia zonei (pp. 39-52), care, după știința noastră, nu a mai fost realizată pe microzone ale regiunilor de câmpie din Banat decât în cadrul altor două lucrări de referință în domeniul reconstituirii geografiei istorice ale unor areale 2 © limitate (vezi: Măruia L., Cercetări interdisciplinare vizând reconstituirea geografiei isto- rice a Dealurilor Lipovei, Editura Excelsior Art, Timișoara, 2011 și Măruia L., Micle D., Floca C., Stavilă A., Berzovan A., Bolcu L., Borlea O., Rogozea O., Forţiu S., Magina A., Pîrpîliță E., Vedrilă I., Horak P., Vidra L., Gogoşanu A., Geografia istorica a zonei Mosnita Veche. Rezultatele cercetarilor arheologice de teren, Editura Bioflux, Cluj-Napoca, 2012). Descrierea solurilor (pp. 53-58) este succedată de prezentarea resurselor de materie primă: rocile utile, minereurile, lutul și lemnul. Foarte interesantă este realizarea unui experi- ment, care a constat din colectarea lutului dintr-o zonă a hotarului, fiind ulterior prezentat unui olar profesionist pentru realizarea unui vas. Pe baza acestui experiment se concluzionează, pe bună dreptate, că în zonă există depozite de lut cu foarte bune calități pentru utilizarea în olărit. Pornind de la considerentul determinismului climatic, autorul face o scurtă trecere în revistă a oscilațiilor climatice (pp. 64-67) de-a lungul istoriei și încearcă să se apropie cât mai mult de zona în care a efectuat cercetarea, descriind pe rând regimul pluviometric, termic și eolian. Vegetația și fauna (pp. 67-69) omului din trecut, locuitor al diferitelor situri pe care autorul le-a descoperit, este tratată prin analogie cu unele analize arheobotanice ș i arheo- zoologice efectuate în cadrul cercetării unor situri apropiate precum Uivar (30 km) și Unip (4 km). Capitolul III al lucrării cuprinde metodologia de cercetare și prelucrare a tuturor infor- maților prezentatate. Chiar dacă descrierea în detaliu a acestei metodologii a atras, de-a lun- gul timpului, unele critici „de pahar” din partea mediului arheologic "erudit", pentru care GPS-ul este încă o provocare, considerăm că un asemenea demers nu este lipsit de sens. Astfel, autorul prezintă (pp. 71-91) metodele și tehnicile care fac cercetarea perieghetică să se desprindă categoric de metodele arhaice ale "cercetării de teren", cu rezultate, de cele mai multe ori, inutilizabile, predate încă în cadrul cursurilor introductive de arheologie ale multor facultăți. Pe lângă etapele principale aferente unui asemenea demers (analiza cartografică regresivă, analiza hărților satelitare, a ortofotoplanurilor, a documentației scrise și a cercetării propriu-zise a terenului), autorul prezintă detaliat etapele prelucrării materialului: fotografia – inclusiv date despre software-urile utilizate –, desenul arheologic, prelucarea imaginilor sate- litare sau a fotografiilor de suprafață. Analiza izvoarelor cartografice vine să completeze o imagine despre peisajul geografic al zonei neafectat de marile lucrări din secolele XVIII-XIX, constituind astfel ultima frescă a acestuia. Coroborarea izvoarelor cartografice cu analiza hărților satelitare, care prezintă în linii mari situația actuală , ne ajută să înțelegem dinamica peisajului geografic și, în acest con- text, arheologic. După aceste etape urmează verificarea terenului, pentru care autorul aduce o metodologie prezentată pas cu pas, într-o manieră didactică, completată de o ilustrare exce- lentă, pe care o considerăm mai mult decât eficientă. Capitolul IV (pp. 92-153) prezintă în detaliu materialele arheologice recoltate de pe suprafețele siturilor arheologice. Încă de la începutul capitolului, autorul trece în revistă, mai ales pentru publicul neavizat, câteva considerente teoretice despre materialele descoperite. În modul de prezentare a artefactelor sunt incluse numeroase imagini reprezentative, însoțite de discuții bazate pe o asiduă cercetare a literaturii de specialitate pentru stabilirea analogiilor. Pe baza acestor informații avem la dispoziție o cronologie a siturilor din această regiune dar 3 © și evidențe semnificative în privința materialului care le caracterizează. Structura de analiză conține, pentru fiecare epocă discutată, următoarele câmpuri: pasta, formele, decorul, discuții despre materialul litic, alte tipuri de material și încadrarea culturală/cronologică. La finalul capitolului, autorul a realizat un tabel sinoptic care ilustrează încadrarea culturală a fiecărui obiectiv în parte. Capitolul V (pp. 154-181) reprezintă o incursiune în geografia locului și influența mediului geografic asupra comunităților umane care au ocupat hotarul Lieblingului de-a lun- gul timpului. Obiectivele arheologice sunt analizate după o serie de criterii precum morfologia terenului și distanța față de un curs de apă, elemente însoțite de imagini din teren și hărți ale distribuției spațiale. Capitolul se încheie cu o serie de repere statistice privind cronologia obiectivelor arheologice, împărțite pe epoci sau atribuite diferitelor manifestări culturale, până la elemente de statistică geomorfometrică simplă. Pentru cititorul care nu are contact direct cu periodizările istorice din Banat, menț ionăm utilitatea tabelului în care sunt explicate câteva caracteristici ale manifestărilor culturale care se desfășoară în sud-vestul României din Neolitic și până în Evul Mediu. Cartea vine însoțită de un CD-Rom care cuprinde toate fișele de analiză ale obiecti- velor în discuție. Considerăm că acest model de fișă, puțin simplificat față de modelul propus pentru fișele de analiză a obiectivelor din cadrul hotarului Moșniței, reprezintă un instrument pentru viitoare cercetări de acest gen. După știința noastră, modelul a fost adoptat de către doi dintre colegii mai tineri, care s-au îndreptat spre același tip de cercetare a hotarelor Alioșului, respectiv Igrișului (jud. Timiș). * Cercetarea arheologică de suprafață a fost pentru ani buni un deziderat tributar meto- dologiei de abordare. Dacă cercetările perighetice se caracterizau prin verificări punctuale ale terenului și, uneori, ignorându-se zonele considerate improprii locuirii pe baza unor argu- mente pur teoretice, Cristian Floca, prin lucrarea sa, se aliniază unui precedent. Acest prece- dent a fost creat de Liviu Măruia, care prin pasiunea sa referitoare la arheologia de teren, a demonstrat că Dealurile Lipovei, despre care se credea că nu au un potențial arheologic sem- nificativ, erau pline de viață în timpurile trecute. Această demonstrație a fost făcută printr-o cercetare asemănătoare cu cea de față. Din nefericire, în lipsa unor asemenea abordări, au fost vehiculate numeroase ipoteze cu privire la densitatea locuirii într-o anumită epocă. Oare interpretările ar mai fi fost aceleași dacă se avea o evidență mai clară a siturilor arheologice dintr-un anumit areal? Până la urmă, densitatea siturilor arheologice reprezintă un indice revelator în procesul de analiză a popu- lației, care influențează drastic, uneori, și manifestările culturale, prin aspecte locale. Pe de altă parte, oare câte situri s-au distrus din cauza lipsei unei asemenea evidențe? Probabil nu vom ști niciodată. Revenind la lucrarea domnului Cristian Floca, menționăm faptul că, în ciuda unor critici malițioase, lucrarea reprezintă un element de progres semnificativ în arheologia bănățeană, care se perpetuează și în cazul altor localități. Pe lângă fondul ș tiințific, lucrarea este un instrument extrem de util în administrația publică, care în cazul Lieblingului are o evidență precisă a siturilor, autoritățile fiind în impo- sibilitatea de a invoca lipsa cunoașterii existenței lor. De asemenea, lucrarea reprezintă și un element de mândrie locală, lieblingenii îmbo- gățindu-și semnificativ cunoștințele despre istoria locului. 4 © Nu în ultimul rând, considerăm că este un exemplu de urmat pentru arheologi, dar și pentru studenții care vor ca lucrările lor de licență și disertație să conteze, desprinzându-se de comoditatea tezelor "teoretice". Îl felicităm pe domnul Cristian Floca pentru inițiativă și apreciem munca sa, care, în final, este un proces mai mult decât laborios. Prin urmare, încredințăm călduros cartea spre lectură, studiere și analiză critică. Lucrarea poate fi descărcată gratuit de la https://www.academia.edu/6182379/Liebling._Monografie_arheologică 5 